作者：无名氏
词牌/韵律：十二时・忆少年

paragraphs: 圣明代，海县澄清。
惠化洽寰瀛。
时康岁足，治定功成。
遐迩贺升平。
嘉坛上，昭事神灵。
荐明诚。
报本禅云亭。
俎豆列牺牲。
宸心蠲洁，明德荐惟馨。
纪鸿名。
千载播天声。
燔柴毕，云罕回仙仗，庆鸾辂还京。
八神扈跸，四隩来庭。
嘉气覆重城。
殊常礼，旷古难行。
遇文明。
仁恩苏品汇，沛泽被簪缨。
祥符锡祚，武库永销兵。
育群生。
景运保千龄。